Ole Sohn (SF), 2009-11-03:
Intentionerne i Enhedslistens forslag deler vi fuldt ud.
Vi ville måske nok ikke selv have fremsat forslaget om, hvad årsagerne til krisen er, for de er vel egentlig ret velkendte.
Jeg tror sådan set også, at Enhedslisten er klar over, hvad der er årsagen.
Det er jo klassisk logik, nemlig at når markedskræfterne ikke bliver styret og tøjlet, viser grådigheden og griskheden sig ud over alle grænser, og det er sådan set det, vi har været vidne til både nationalt og internationalt.
Derfor er svaret, at man får en klarere regulering af den finansielle sektor både på nationalt plan, på europæisk plan og på globalt plan.
Der kan man sige, at der er et godt stykke vej endnu.
Der er taget nogle få begyndende skridt med bankpakke I og II, men det er kun begyndelsen.
Jeg vil godt sige, at der selvfølgelig er forskel på – og der forstår jeg ikke helt Enhedslisten – den rolle, som den finansielle sektor har i samfundet, og den funktion et metalværksted eller Lindø Skibsværft har, for den finansielle sektor har jo fået en placering i samfundet, som gør, at de er kommet helt ind i maskinrummet, en hjertefunktion i samfundet.
Der kan man sige, at det vil være uansvarligt over for danske lønmodtagere, hvis den finansielle sektor i samfundet bryder sammen.
Derfor er det, der skete med bankpakke I og II, jo sådan set en tvungen opgave for at undgå et totalt kollaps ikke bare af den finansielle sektor, men også af titusindvis af danske arbejdspladser.
Derfor var det en begyndelseserkendelse, og det synes jeg man skal rose regeringen og Dansk Folkeparti for, altså at de dog trods alt erkendte, at man var nødt til at gribe ind over for den finansielle sektor og den måde, som de havde organiseret sig på, og at de lempelser af deres spilleregler, som var kommet op igennem årene, var gået for vidt.
Jeg mener sådan set, at det her har været en øjenåbner, og at vi fra nu af skal sætte mere ind på at få – nu ved jeg ikke, om De Konservative misforstår det –
, sådan at den finansielle sektor bliver mere polstret, får et bedre fundament for at kunne agere, og for at undgå, at vi kaster os ud i de her vilde spekulationsprojekter, som vi har været vidne til i al for høj grad, og som er det, der har været med til at tilte en række finansielle virksomheder.
Det er det ene.
Og der vil SF gerne være med nationalt til at skærpe reglerne for den finansielle sektors virksomhed, men vi vil også arbejde for det på EU-plan og på globalt plan, for der findes ingen løsninger, der kun kan fungere nationalt i en globaliseret verden.
Regeringen og Dansk Folkeparti har den opfattelse, at alt det, der rammer Danmark, er noget, der kommer til os udefra, og som vi intet ansvar har for.
Når krisen så rammer Danmark, slår den dobbelt hårdt, og derfor oplever vi en gældsætning, der eksploderer, og vi oplever en stærkt stigende arbejdsløshed og en krise, som bliver dybere og længerevarende i Danmark end i andre europæiske lande.
Her har regeringen og Dansk Folkeparti et stort ansvar, som de desværre ikke har erkendt endnu, men det tror jeg de kommer til, for hvis ikke man fører sådan en konjunkturregulerende politik, puster man til ilden, og dermed skaber man også den store krise.
Det er den anden lære af det.
Der tror jeg sådan set, at oppositionen samlet vil være i stand til at give nogle klare bud.
Derfor vil jeg da også efterlyse over for ministeren ...
Jeg vil gerne efterlyse ministerens opmærksomhed, for jeg har et spørgsmål, og det er sådan set lidt vigtigt, at ministeren også lige hører det, for det kan være om ikke til andet så til inspiration.
Jeg mener sådan set, at det er regeringens hovedansvar hurtigst muligt at fremlægge en revideret 2015-plan, sådan at vi får regeringens bud på, hvordan regeringen vil foreslå, at dansk økonomi genvinder sin holdbarhed, efter at man har kørt økonomien fuldstændig i sænk.
Der har regeringen et ansvar for at give Folketinget en mulighed for at få en debat, men også give vælgerne en forståelse af, hvad der skal til for at genskabe holdbarheden i dansk økonomi efter de her år med et enormt stort overforbrug.